Лъэпкъыр нэхъри зэрегъэубыд
Мы илъэсым хэта лъэпкъ гуфIэгъуэ махуэшхуэхэм я нэхъыщхьэу жыпIэ хъунущ, Къэбэрдей-Балъкъэр Республикэм и Iэтащхьэ КIуэкIуэ Юрий и унафэкIэ фокIадэм и 20-м ягъэлъапIэ Адыгэхэм (Шэрджэсхэм) я махуэр. Ар мы гъэм ещанэу екIуэкIащ. Илъэс къэс цIыху нэхъыбэ кърихьэлIэу, гуфIэгъуэ дауэдапщэхэм зиубгъуу къызэрагъэпэщ махуэ дахэр япэ дыдэу ДАХ-м и зэхуэсым 2013 гъэм къыщыхэзылъхьар Къэбэрдей Адыгэ Хасэм и тхьэмадэ, ЩIДАА-м и вице-президент «Адыгэ псалъэ» газетым и редактор нэхъыщхьэ ХьэфIыцIэ Мухьэмэдщ. Абы къигъэлъэгъуар адыгэ лъэпкъым и щхьэр щигъэлъэпIэжын, щIалэгъуалэр гушхуэу щызэхыхьэн зы гуфIэгъуэ махуэ диIэн зэрыхуейрщ.
Адыгэ щыпсэу къэрал псоми а махуэм фестивалхэр, концертхэр, зэпеуэхэр, гъэлъэгъуэныгъэхэр, спорт зэхьэзэхуэхэр щебгъэкIуэкI хъуну, лъэпкъым и къуэ, ипхъу пажэхэр бгъэлъэпIэну зэрыIэмалыфIыр къыхигъэщащ ХьэфIыцIэ Мухьэмэд икIи адыгэ лъэпкъыр нэхъри зэкъуэувэнымкIэ, къэщIэрэщIэжынымкIэ, бгъэдэлъ хъугъуэфIыгъуэхэм зегъэужьынымкIэ, анэдэлъхубзэр ягъэшэрыуэнымкIэ, хабзэмрэ щэнхабзэмрэ яхъумэнымкIэ сэбэп зэрыхъунур жиIащ.
Апхуэдэ жэрдэмкIэ Дунейпсо, Къэбэрдей Адыгэ Хасэхэм я тхьэмадэхэм КъБР-м и Iэтащ-хьэм зыщыхуагъазэм, къигъэщIэхъуакъым — абыи къилъытащ а махуэм фIы куэд къыдэкIуэну.
Иджы Адыгэхэм я махуэр Урысей Федерацэм адыгэхэр куэду щыпсэу и республикищым къыщащтэмэ, абы и лъабжьэр нэхъ куу хъунут, нэхъыбэ къызэщIиубыдэнут. КъищынэмыщIауэ, шэч хэлъкъым, мыр къэрал куэдым щыхэпхъа ди къуэшхэ- ми къызэрыддаIыгъынум. Абы теухуауэ щызэпсэлъащ Дунейпсо Адыгэ Хасэм и зэIущIэхэм ящыщ зым. Тыркуми, Сириеми, Иорданиеми, США-ми, Израилми, нэгъуэщI къэралхэми щыпсэу адыгэхэм я лIыкIуэхэр арэзы техъуащ икIи ар ягъэлъапIэу хуежьащ. Апхуэдэуи, Шапсыгъ, Мэздэгу Адыгэ Хасэхэми, нэгъуэщI къалэхэм щыIэ хасэхэм я тхьэмадэхэри къыпэджэжащ.
Адыгэбзэм, Адыгэ бэракъым, Адыгэ фащэм, Къэзыгъэзэжа-хэм я махуэ хэхахэр диIэщ дэ. Ауэ мыхьэнэ нэхъыбэ ирату, илъэсым къриубыдэу ди лъэпкъыр зэ- хыхьэн хуейщ Адыгэхэм я щыгъуэ-щIэж махуэмрэ Адыгэхэм я махуэмрэ. ФокIадэм и 20-м ди щIалэгъуалэр гушхуэу, ди ехъулIэныгъэхэр утыку къитхьэу, ди цIыху нэхъыфIхэр тIэту, ди хъугъуэфIыгъуэхэр дгъэлъагъуэу дызэхэтмэ, хъарзынэ хъунущ. Си гугъэщ ар тхузэфIэкIыну, Адыгейми, Къэрэшей-Шэрджэсми, хамэ къэралхэми щыпсэу адыгэ-хэм, зэралъэкIым хуэдэу, къызэрагъэпэщыну. Абы нэхъри дызэкъуигъэувэнущ, адыгэ Iуэхури нэхъ игъэкIуэтэнущ.
Мы гъэм и гугъу пщIымэ, Дунейпсо Адыгэ Хасэм и зи мычэзу XI Конгрессыр фокIадэм и 19-м техуати, хамэ къэрал куэдым къикIыу къэкIуа ди къуэшхэри хэтащ Адыгэхэм я махуэшхуэм. Нэгъабэ гуфIэгъуэ зэхыхьэр нэхъыбэу щекIуэкIар Нал-шык къалэрамэ, мы гъэм ар районхэми щагъэлъэпIащ. Ди хьэщIэхэри зэбграшри телъыджэ куэд ирагъэлъэгъуащ. Адыгэм гуфIэгъуэ дауэдапщэу иIэу зыри къагъэнакъым ямыгъэлъэгъуа.
Зиужь зэпыту илъэс къэс ягъэлъэпIэну Тхьэм жиIэ мы махуэр. Сыт щхьэкIэ жыпIэмэ, абы лъэпкъыр зэришэлIэнущ, зэкъуигъэувэнущ. КъищынэмыщIауэ, щэнхабзэ, гъуазджэ, спорт, щIэныгъэ, медицинэ, литературэ я лъэныкъуэкIэ зэфIэкIышхуэ зиIэхэр, ди республикэм, ди лъэпкъым и цIэр щIыпIэ жыжьэхэм, хамэ къэралхэм щызыгъэIуахэр дгъэлъэпIэну Iэмал диIэнущ.
Дохъушокъуэ Синэ.
